**
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60453

**Ηλεκτρον. δ/νση :** kos\_mayor\_press@kos.gr

 Κως, 21-3-2025

 **ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

**Απόλυτη δικαίωση του Δήμου Κω από το Ελεγκτικό Συνέδριο**

**μετά από 14 μήνες προσφυγών από εργολάβους**

**Υπογράφηκε σήμερα η σύμβαση αποκομιδής απορριμμάτων**

Την σύμβαση μίσθωσης εννέα απορριμματοφόρων οχημάτων με προσωπικό, για την αποκομιδή αστικών αποβλήτων και ανακυκλώσιμων υλικών στο σύνολο του Δήμου Κω, υπέγραψε σήμερα, Παρασκευή 21 Μαρτίου, ο Δήμαρχος Θεοδόσης Νικηταράς, με την εταιρεία «ΧΡΙΣΤΟΦΟΡΟΣ ΚΑΙΡΙΔΗΣ ΤΕΧΝΙΚΗ & ΕΜΠΟΡΙΚΗ ΕΤΑΙΡΕΙΑ Α.Ε.».

Η σύμβαση ισχύει από 1η Μαϊου 2025 έως και 30 Απριλίου 2026, με συνολική δαπάνη 1.871.597,29 € (συμπεριλαμβανομένου του ΦΠΑ 17%).

Ο Θεοδόσης Νικηταράς δήλωσε χαρακτηριστικά:

«Σήμερα αισθάνομαι δικαιωμένος για την επιτυχή κατάληξη της προσπάθειας που ξεκινήσαμε πριν 15 μήνες, ώστε να έχουμε εγκαίρως τα απορριμματοφόρα. Παράλληλα μπορώ να δηλώνω δικαιωμένος και για την απόφαση του Ελεγκτικού Συνεδρίου που αναγνώρισε τη νομιμότητα των διαδικασιών που ακολουθήσαμε ως δημοτική αρχή. Ευχαριστώ για αυτό τους συνεργάτες μου και τα στελέχη του Δήμου μας.

Δυστυχώς, ο ανταγωνισμός των εργολάβων σε κάποιες περιπτώσεις δημιουργεί μεγάλες καθυστερήσεις στο έργο μας. Παρόλα αυτά οι συνδημότες και οι συνδημότισσές μας να είναι σίγουροι ότι εξαντλούμε όλες τις δυνατότητες που μας δίνει ο νόμος, για ταχεία ολοκλήρωση των διαδικασιών, με γνώμονα την προστασία του δημόσιου συμφέροντος».

Αξίζει να σημειωθεί ότι η διαδικασία ολοκληρώθηκε μετά από πολύμηνη προσπάθεια, που έφερε την οριστική δικαίωση του Δήμου Κω, με την υπ΄ αριθ. 76/2025 πράξη του Ελεγκτικού Συνεδρίου, αναφορικά με τον ανοικτό διαγωνισμό για τη μίσθωση απορριμματοφόρων με προσωπικό, που ξεκίνησε πριν 15 μήνες και προσβλήθηκε από προσφεύγουσα εταιρεία, καταρχήν στην Ενιαία Αρχή Δημοσίων Συμβάσεων (ΕΑΔΗΣΥ) στις 16.01.2024 και στην συνέχεια στο Διοικητικό Εφετείο Πειραιά.

Όλες οι προσφυγές κατέπεσαν και ο Δήμος μας δικαιώθηκε.

Ο Δήμος Κω έγκαιρα, από το Δεκέμβριο του 2023, είχε προχωρήσει τη διαγωνιστική διαδικασία για τη μίσθωση των αναγκαίων απορριμματοφόρων, ώστε να ανταπεξέλθει στις αυξημένες ανάγκες της Υπηρεσίας Καθαριότητας για επταήμερη αποκομιδή αστικών και ανακυκλώσιμων απορριμμάτων.

Αντικείμενο της σύμβασης είναι η μίσθωση εννέα (9) απορριμματοφόρων οχημάτων (με τον οδηγό και το προσωπικό αποκομιδής), τα δύο (2) εκ των εννέα ωφέλιμης χωρητικότητας κάδου ίσης ή μεγαλύτερης των 16m3 έκαστο, τα τρία (3) χωρητικότητας κάδου ίσης ή μεγαλύτερης των 20m3 έκαστο, τα δύο (2) με κάδο 25m3 και οπίσθια φόρτωση με σύστημα συμπίεσης πρέσας και χαμηλό σημείο φόρτωσης ώστε να είναι δυνατή η μεταφόρτωση απορριμμάτων από δορυφορικά οχήματα, και τα υπόλοιπα δύο (2) ηλεκτρικά δορυφορικά απορριμματοφόρα με ανοιχτή καρότσα τύπου Gupil ή Piaggio, για ανάθεση εργασιών αποκομιδής αστικών αποβλήτων και ανακυκλώσιμων υλικών του Δήμου Κω.

Για το ιστορικό της υπόθεσης μέχρι την υπογραφή της σύμβασης, τα ζητήματα αποκομιδής και τον τρόπο λειτουργίας της στη νέα περίοδο, αναφέρθηκε αναλυτικά ο δήμαρχος Θεοδόσης Νικηταράς σε συνέντευξη τύπου.

Γραφείο Τύπου